Je Estenes de Bannens, chevaliers, fil çay en arriers mons. Haymon, doudit leu, fais savoir à touz ces qui verront ces presantes lettres que je ay pris et pren en fié et en chasemant ligement, sauve la feauté au signour de Husies, de [la noble dame] Lore, contesse de Bourgoigne et dame de Salins, et des suens, ce que je ay à Bovenens, les enfant Robert au fil Bienfaitant, c’est assavoir Hyemonet, Maignier à Perrenet et lour mex, emsamble lour appendisses, et dix huit amenes de blez que je ay chescun an de rente ou molin de la Riviere, c’on dit de Montenier, et le quart dou molin de Bannens, qui me vaut chascun an trois quartaus de blez, liquex molins est apelez le molins Nuef es chevaliers de Bannens. Et ay promis et promet à la devantdite [dame] Lore que je la serviray, li et les suens, come gentishons doit servir son signour, et li promet toutes ces choses dessus nommées à garantir contre toutes genz et en touz leus. En tesmoignaige de ces choses, je ay fait metre es presantes letres le seal l’abbé dou Mont-Sainte-Marie. Ce fut fait l’an que l’incarnation Nostre Signor corroit per mil CC sexante et cinc, ou mois de marz.